কার্ল গেগেনবাউর
কার্ল গেগেনবাউর (জার্মান: Carl Gegenbaur; ২১শে আগস্ট ১৮২৬ - ১৪ই জুন ১৯০৩) একজন জার্মান জীববিজ্ঞানী, শারীরতত্ত্ববিদ এবং অধ্যাপক। তিনি দেখিয়েছিলেন যে তুলনামূলক শারীরস্থানের ক্ষেত্র বিবর্তন তত্ত্বের সমর্থনে গুরুত্বপূর্ণ প্রমাণ দেয়। জেনা বিশ্ববিদ্যালয়ে (১৮৫৫-১৮৭৩) এবং হেইডেলবুর্গ বিশ্ববিদ্যালয়ের (১৮৭৩-১৯০৩) শারীরস্থানের অধ্যাপক হিসেবে পাঠদান করেছেন । ১৮৫৮ সালে তার চেয়ে আট বছরের ছোট আর্নস্ট হেকেলের সাথে কাজ শুরু করেছিলেন। কার্ল গেগেনবাউর চার্লস ডারউইনের জৈবিক বিবর্তন তত্ত্বের একজন কট্টর সমর্থক ছিলেন। গেগেনবাউরের বই গ্ৰুন্ডৎসুগ ডের‌ ফের্গলেইশেনডেন আনাটোমী (১৮৫৯; ফ্রান্সিস জেফরে বেল দ্বারা ইংরেজি অনুবাদ ইলিমেন্টস অফ কমপারেটিভ অ্যানাটমি, ১৮৭৮) সেই সময়ে বিবর্তনীয় রূপবিদ্যার একটি আদর্শ পাঠ্যপুস্তক হয়ে ওঠে, যা জোর দিয়েছিল যে বিভিন্ন প্রাণীর মধ্যে তাদের গঠনগত মিল রয়েছে। গেগেনবাউর উল্লেখ করেছেন যে বিবর্তনের ইতিহাসের সবচেয়ে নির্ভরযোগ্য সূত্র হল হোমোলজি, শারীরবৃত্তীয় অংশগুলোর তুলনা যা একটি সাধারণ বিবর্তনীয় উৎস রয়েছে। গেগেনবাউর আলবার্ট ফন কলিকার, রুডল্ফ ফিরখো, হেনরিখ মুলার এবং ফ্রানৎস লিডিগের (১৮২১-১৯০৮) ছাত্র ছিলেন।